በጅግጅጋ የሚገኙ የብአዴን አባላትና ደጋፊዎች የብአዴንን 33ኛ ዓመት የምስረታ በዓል አከበሩ
– በጅግጅጋ ከተማ የሚገኙ የብሔረ አማራ ዴሞክራሲያዊ ንቅናቄ /ብአዴን/ አባላትና ደጋፊዎች የብአዴንን 33ኛ ዓመት የምስረታ በዓል ትላንት አከበሩ። የጅግጅጋ ከተማና አካባቢው የብአዴን አስተባባሪ አቶ ክንዴ ገበየሁ በበዓሉ ስነ-ስርዓት ወቅት ባስተላለፉት መልክት እንደተናገሩት፤ የአሁኑ ዘመን ትውልድ የብአዴን ድርጅታዊ የልደት በዓልን ሲያከብር ቀደምት ታጋዮች አንግበውት የነበረውን የመልካም አስተዳደርና ዴሞክራሲያዊ ስርዓት ጥያቄ በማረጋገጥ መሆን አለበት።ብአዴን ለክልሉ ህዝብ ተጠቃሚነት እየታገለ ውጤት እያስገኘ መሆኑን ጠቁመው፤ በጅግጅጋ አካባቢ የሚኖረው የድርጅቱ አባላትና ደጋፊዎችም በሚኖሩርበት አካባቢ በሚከናወኑ በተለያዩ የሰላምና የልማት መስኮች በመሳተፍ የድርጅቱን ሀገራዊ ራዕይ ለማሳካት መረባረብ እንደሚጠበቅባቸው አሳስበዋል።የኢትዮጵያ ሶማሌ ህዝብ ዴሞክራሲያዊ ፓርቲ ዋና ጸሀፊ አቶ አብዱላሂ የሱፍ በበኩላቸው፤ ብአዴን በትግል ተፈትኖ ለስኬት የበቃ መሆኑንና በአዲሲቷ ኢትዮጵያ ግንባታ የበኩሉን ድርሻ እየተወጣ ያለ ድርጅት መሆኑን ኢሶህዴፓ ያምናል  ካሉ በኋላ ኢሶህዴፓ በቀጣይም ከድርጅቱ ጋር በትብብር ይሰራል ብለዋል።የጅግጅጋ ዩኒቨርሲቲ ፕሬዝዳንት ዶክተር አብዱናስር አህመድ በበኩላቸው፤ በዓሉ ቀደምት የብአዴን ታጋዮች ለሰላምና የዴሞክራሲያዊ ስርዓት መስፈን ያደረጉትን ተጋድሎ የሚዘከርበት ሲሆን፤ ወጣቶች ዛሬ በዚህ በዓል ሲጋበዙ ደግሞ ታጋዮች የከፈሉትን መስዋዕትነት በማሰብ በትምህርታቸው ውጤታማ በመሆን ከድህነት ጋር በመፋለም ሊሆን እንደሚገባ አሳስበዋል።